b'\n_START_ARTICLE_\nHeikki Alitalo\n_START_PARAGRAPH_\nHeikki Harras Alitalo (28. maaliskuuta 1923 Helsinki \xe2\x80\x93 29. marraskuuta 2007 Helsinki) oli suomalainen taidemaalari._NEWLINE_Alitalon vanhemmat olivat Ragnar Harald Alitalo ja Sivi\xc3\xa4 Maria Peltonen ja puoliso vuodesta 1946 Kerttu Orvokki K\xc3\xa4rkk\xc3\xa4inen. Alitalon ura taiteilijana alkoi Karjalankannaksella Syv\xc3\xa4rill\xc3\xa4, jossa h\xc3\xa4n soti 18-vuotiaana vapaaehtoisena. H\xc3\xa4n k\xc3\xa4vi kirjekurssin ja teki ensimm\xc3\xa4iset taiteelliset ty\xc3\xb6ns\xc3\xa4 taistelujen lomassa. Vuosina 1944\xe2\x80\x931945 Alitalo k\xc3\xa4vi Taideteollista keskuskoulua, jonka j\xc3\xa4lkeen h\xc3\xa4n opiskeli Helsingin ty\xc3\xb6v\xc3\xa4enopistossa. Siell\xc3\xa4 syntyi 1949 Alitalon ja h\xc3\xa4nen opettajansa \xc3\x85ke Mattaksen yst\xc3\xa4vyys ja toveruus. He tekiv\xc3\xa4t yhdess\xc3\xa4 1952 opintomatkan Ranskaan ja Espanjaan tutustuen siell\xc3\xa4 ekspressionistien t\xc3\xb6ihin._NEWLINE_Alitalo toimi 1950- ja 1960-lukujen vaihteessa taiteilijayhdistys Kiilan sihteerin\xc3\xa4 ja 1960-luvulla Kansan Uutisten taidearvostelijana. H\xc3\xa4n toimi pitk\xc3\xa4\xc3\xa4n Suomen taideakatemian hallituksessa ja oli Taide-lehden p\xc3\xa4\xc3\xa4toimittajana kahteen otteeseen 1970-luvulla. Alitalo oli innokas ammattiyhdistysihminen. H\xc3\xa4nen mielest\xc3\xa4\xc3\xa4n ay-toiminta ja taidepolitiikka olivat v\xc3\xa4lineit\xc3\xa4, joilla taiteilija voi vaikuttaa alansa kehitykseen._NEWLINE_Alitalolle my\xc3\xb6nnettiin Pro Finlandia -mitali 1974, Kuvataiteen valtionpalkinnon h\xc3\xa4n sai 1988. Alitalo oli Suomen Taiteilijaseuran kunniaj\xc3\xa4sen vuodesta 1983.'